b'\n_START_ARTICLE_\nBreim\n_START_PARAGRAPH_\nBreim er et dalf\xc3\xb8re fra Jostedalsbreen i \xc3\xb8st til Breimsvatnet i vest, og omtales i dag som ei bygd \xe2\x80\x93 \xc2\xabBreimsbygda\xc2\xbb. Bygda Breim er ogs\xc3\xa5 en tidligere selvstendig kommune i Sogn og Fjordane fylke, men er i dag en del av Gloppen kommune.\n_START_SECTION_\nHistorie\n_START_PARAGRAPH_\nDet var etter press fra bygdefolket at Breim ble skilt ut fra Gloppen kommune som egen kommune med 1\xc2\xa0823 innbyggere den 1. januar 1886. Jakob J. Myklebust gikk fra ordf\xc3\xb8rervervet i Gloppen til tilsvarende verv i Breim. Han satt som ordf\xc3\xb8rer i Breim de 27 f\xc3\xb8rste \xc3\xa5rene._NEWLINE_1. januar 1964 ble det meste av Breim med 1\xc2\xa0731 innbyggere igjen sl\xc3\xa5tt sammen med Gloppen til den nye Gloppen kommune. F\xc3\xb8rde krets (kalt F\xc3\xb8rde i J\xc3\xb8lster) innerst ved innsj\xc3\xb8en Breimsvatnet i Breim med 38 innbyggere ble samtidig overf\xc3\xb8rt til J\xc3\xb8lster kommune._NEWLINE_Reed var det naturlige senteret i Breim, og Den Trondhjemske postvei gikk her. Breim kirke l\xc3\xa5 (og ligger) p\xc3\xa5 Reed. I tillegg hadde Reed to hoteller. I 1889 ble det \xc3\xa5pnet vei fra Sunnfjord, gjennom V\xc3\xa5tedalen og til Byrkjelo. Fra Byrkjelo gikk det vei over Utvikfjellet til Stryn. Reed fikk n\xc3\xa5 en utfordring som bygdesenter, og bygda som geografisk var delt i indre og nedre Breim, ble utfordret ogs\xc3\xa5 politisk.\n_START_SECTION_\nMeieriet\n_START_PARAGRAPH_\nBreimsbygda fikk store utfordringer n\xc3\xa5r det skulle etableres meieri og slakterier i Nordfjord i etterkrigs\xc3\xa5rene. Byrkjelo hadde etablert god kommunikasjon mot Stryn, mens b\xc3\xb8ndene p\xc3\xa5 Reed s\xc3\xb8kte samarbeid med b\xc3\xb8ndene i Utvik og Innvik, som hadde levert melk til Nedre Breim Meieri p\xc3\xa5 Reed. Det ble tidlig p\xc3\xa5 1950-tallet bygget nytt stormeieri p\xc3\xa5 Sandane, men b\xc3\xb8ndene p\xc3\xa5 Byrkjelo forholdt seg fortsatt til Stryn, og Stryn Meieri bygget to nye meierier, ett i Stryn og ett p\xc3\xa5 Byrkjelo. Disse ble senere hetende Nordfjord Meieri._NEWLINE_Omkring 1960 ble det planlegt nye slakterier i Sogn of Fjordane. Vestlandske Salslag (VS) hadde eit mindre slakteri p\xc3\xa5 Sandane fra 1954, men hadde planer om et st\xc3\xb8rre i Nordfjord. B\xc3\xb8nder i indre Breim arbeidet for \xc3\xa5 f\xc3\xa5 dette slakteriet til Byrkjelo, men tapte lokaliseringskampen da den nye slakteriet ble etablert p\xc3\xa5 Nordfjordeid. Da br\xc3\xb8t b\xc3\xb8ndene der med VS, og s\xc3\xb8kte p\xc3\xa5 nytt samarbeid med Stryn. Nordfjord Meieri etablerte eget slakteri i Olden, under datterselskapet Nordfjord Kj\xc3\xb8tindustri, senere Nordfjord Kj\xc3\xb8tt. _NEWLINE_Slakteriet p\xc3\xa5 Sandane ble nedlagt i 1964, og etter hvert ble ogs\xc3\xa5 meieria p\xc3\xa5 Reed, Byrkjelo og Sandane nedlagt et etter et. I 1996 gikk Sogn og Fjordane Meieri (n\xc3\xa5 TINE Meieriet Vest BA) inn med 55 millionar kroner til et spesialmeieri for konsummelk p\xc3\xa5 Byrkjelo. Meieriet er senere utvidet med blant annet osteproduksjon. Meieriet er i dag Breims st\xc3\xb8rste arbeidsplass med n\xc3\xa6rmere 80 tilsatte.\n_START_SECTION_\nGeografi\n_START_PARAGRAPH_\nDalf\xc3\xb8ret er en U-dal, og deles naturlig etter skolekretsene og bygdesentrene Reed ved Breimsvatnet i vest og Byrkjelo mot \xc3\xb8st. Mot nord ligger Utvikfjellet som holder p\xc3\xa5 kommunegrensa mellom Gloppen kommune og Stryn kommune. Vestenfor Breimsvatnet ligger kommunesenteret Sandane og Gloppefjorden. Mot s\xc3\xb8r ligger grensene mot J\xc3\xb8lster kommune i enden av V\xc3\xa5tedalen og til Naustdal kommune i fjellterreng. Mot \xc3\xb8st stopper Breim i Jostedalsbreen._NEWLINE_I omr\xc3\xa5det rundt Reed er gardsnavn Ree, Reed (ulike skrivem\xc3\xa5ter), R\xc3\xa5d, Hetle, B\xc3\xb8 og Dale. \xc3\x85rdalen er ei bygd ved Breimsvatnet med tilgang s\xc3\xb8rover fra Reed. Over Breimsvatnet ligger bygda Kandalen, som fra gammelt av kun hadde b\xc3\xa5ttilgang, og dermed naturlig tilh\xc3\xb8rte Breim og Breim kirke. Kandalen har senere f\xc3\xa5tt egen veitilgang langs s\xc3\xb8rsiden av Breimsvatnet og sogner n\xc3\xa5 naturlig til kommunesenteret Sandane._NEWLINE_I omr\xc3\xa5det rundt Byrkjelo er gardsnavn G\xc3\xa5semyr, Hjelle, Sandal, Fl\xc3\xb8tre, Fl\xc3\xb8lo, Felde, St\xc3\xb8yva, S\xc3\xa6thre. Myklebustdalen er ei bygd som ligger undet Myklebustbreen med g\xc3\xa5rdsnavnet Myklebust.\n_START_SECTION_\nSkoler\n_START_PARAGRAPH_\nBreim er delt i to skolekretser, med Byrkjelo og Reed, men ble i 2009 sl\xc3\xa5tt sammen til en skole p\xc3\xa5 Byrkjelo, Breim skole. Skolen er en 1 \xe2\x80\x93 7 \xe2\x80\x93 skole (barneskole). Fra 8. trinn kj\xc3\xb8res elevene i buss til Sandane og Gloppen ungdomsskole der. I bygningen til Reed skole skal det med tiden bli barnehage.\n_START_SECTION_\nIdrett\n_START_PARAGRAPH_\nIdretten i Breim er siden 1989 organisert av idrettslaget Breimsbygda IL. Bygda er ogs\xc3\xa5 kjent for vintersportsstedet Breimsbygda Skisenter beliggende p\xc3\xa5 Utvikfjellet 630 meter. I forbindelse med Byrkjelo Stadion har bygda arrangert NM i friidrett to ganger, i 1988 og 1999, og vil st\xc3\xa5 som arrang\xc3\xb8r for 2011. I \xc3\xa5rene 1982 til 1999 var bygda ogs\xc3\xa5 kjent som arrang\xc3\xb8r av det internasjonale friidrettsstevnet Byrkjelo Games.'